রোমানের অবসরের চিঠি পড়ে শোনানো হয়েছে ক্রীড়ামন্ত্রীকে
যুব ও ক্রীড়ামন্ত্রী নাজমুল হাসান পাপন এসেই বেশ কয়েকটি ফেডারেশনের সঙ্গে আলোচনা করে যাচ্ছেন। তার মধ্যে আর্চারিও আছে। 







মঙ্গলবার এই ফেডারেশনের সঙ্গে আবারও বসেছিলেন ক্রীড়ামন্ত্রী। আলোচনার এক ফাঁকে রোমান সানার অবসরের চিঠিও পড়ে শোনানো হয়েছে তাকে। 




আকস্মিক জাতীয় দলে রোমানের না খেলার সিদ্ধান্ত সারা দেশেই আলোচনার জন্ম দিয়েছে। এই ব্যাপারে ফেডারেশন সভাপতি লে.জেনারেল (অব:) মোহাম্মাদ মইনুল ইসলাম বলেছেন, ‘রোমানের চিঠিটি আমি সঙ্গে নিয়েছিলাম। মন্ত্রীকে চিঠিটি পড়ে শুনিয়েছি।  চিঠি ও সামগ্রিক বিষয় শোনার পর মন্ত্রী এটাকে আবেগী সিদ্ধান্ত বলেই মন্তব্য করেছেন। 
এছাড়া শর্ত দিয়ে কোনও সময় জাতীয় দলে খেলা যায় না বলে উল্লেখ করেছেন। এমন খেলোয়াড় দলে নিতে তিনি নিরুৎসাহিত করেছেন। চিঠিতে রোমান যে সব কারণ দেখিয়েছেন তাতে তো সে নিজের চোট ও পারফরম্যান্সকে সামনে এনেছেন। মন্ত্রী তাও শুনে এটাকে ওরই সমস্যা বলেছেন। তবে মন্ত্রী এই বিষয়ে সরাসরি কোনও সিদ্ধান্ত কিংবা আর কিছু বলেননি।’
আর্চারি ফেডারেশনের সভাপতি আরও বলেছেন, ‘রোমানকে এর আগে স্কলারশিপ দেওয়া হয়েছে। যা এখন ওর স্ত্রী দিয়া সিদ্দিকী যোগ্যতা দেখিয়ে পাচ্ছে। রোমান শেখ কামাল পদকের পাশাপাশি নানান রকম সহযোগিতাও পেয়েছে। একদম কিছু পায়নি তা ঠিক নয়। তবে আমরা খেলোয়াড়দের নিয়ে আরও পরিকল্পনা করছি তা শিগগিরই  মন্ত্রীর কাছে জমা দেবো। সেখানে সুযোগ সুবিধা সহ বিস্তারিত থাকবে।’
আর্চারি ফেডারেশন শিগগিরই রোমান সানার অবসরের চিঠি নিয়ে সভায় বসতে যাচ্ছে। ফেডারেশনের সাধারণ সম্পাদক কাজী রাজীবউদ্দিন চপল দেশে ফিরলেই হবে নির্বাহী কমিটির সভা। তবে এখনো পর্যন্ত রোমানের সঙ্গে ফেডারেশন থেকে এই বিষয়ে কেউ কথা বলেনি। 
রোমান বলেছেন, ‘চিঠির পর কেউ যোগাযোগ করেনি। আমি আনসার একাডেমিতেই আছি। চিঠিতে যা লিখেছি সে জায়গাতেই আছি আমি।’

যুব ও ক্রীড়ামন্ত্রী নাজমুল হাসান পাপন এসেই বেশ কয়েকটি ফেডারেশনের সঙ্গে আলোচনা করে যাচ্ছেন। তার মধ্যে আর্চারিও আছে।